Lögreglan á Akranesi og í Borgarnesi handtók ökumann jeppabifreiðar og þrjá farþega á aldrinum 19 til 34 ára í Leirársveit að morgni síðasta sunnudags , eftir að fólkið hafði ekið viljandi aftan á fólksbíl sem lenti útaf við ákeyrsluna . Karlpeningur jeppans hoppaði síðan á þaki fólksbílsins og braut rúðu til að ná farþega út er þeir gengu síðan í skrokk á , börðu og spörkuðu í liggjandi . Viðkomandi farþegi hlaut nokkra áverka og var fluttur á sjúkrahús en er ekki talinn mikið meiddur . Einnig var ráðist á ökumann fólksbílsins og hann “ skallaður ” en hann náði síðan fljótlega að forða sér hlaupandi heim á næsta sveitabæ . Fólksbíllinn var óökufær og er mikið skemmdur eftir ákeyrsluna . Að sögn lögreglunnar í Borgarnesi viðurkenndi fólkið í jeppanum að hafa farið gagngert úr Reykjavík í þeim tilgangi að leita uppi ákveðinn mann sem staddur væri í sumarbústað í Hvalfirði . Erindið við manninn var að lúskra á honum þar sem maðurinn hefði unnið eitt og annað til saka . Fólkið , bræður og tvær konur , fundu síðan ekki bústaðinn og því hefði verið hringt í viðkomandi og hann lokkaður til móts við fólkið með röngum skilaboðum . Þegar bíllinn , sem maðurinn var farþegi í , kom í ljós stöðvaði hann ekki . Ökumaður jeppans ákvað þá að aka á fólksbílinn til að koma honum út af veginum og stöðva á þann hátt . Lögreglumenn frá Akranesi og Borgarnesi komu á staðinn og var fólkið handtekið og fært á lögreglustöðina í Borgarnesi til yfirheyrslu . Gerendur verða kærðir fyrir líkamsárás og ökumaðurinn auk þess kærður fyrir að aka undir áhrifum fíkniefna . Þá fannst meint kókaín hjá fólkinu sem var talið vera undir áhrifum þegar verknaðurinn átti sér stað .